Virallinen lehti nro C 320 , 28/10/1996 s. 0201



B4-0998, 1052 ja 1071/96 Päätöslauselma Etelä-Afrikan ongelmajätteistä Euroopan parlamentti, joka - ottaa huomioon Etelä-Afrikan ja Euroopan unionin väliset parhaillaan käytävät neuvottelut Etelä-Afrikan liittymisestä Lomén sopimukseen, - ottaa huomioon Lomén sopimuksen 39 artiklan, joka koskee vaarallisten jätteiden vienti- ja tuontikieltoa Euroopan unionin ja AKT-valtioiden välillä, vaarallisten jätteiden kierrätys mukaan lukien, - ottaa huomioon OAU:n hyväksymän Bamakon yleissopimuksen vaarallisten jätteiden vientikiellosta Afrikkaan, - ottaa huomioon Baselin yleissopimuksen sopimuspuolien 22. syyskuuta 1995 tekemän päätöksen (II/12) ongelmajätteiden vientikiellosta OECD:n ulkopuolisiin maihin 1. tammikuuta 1998 alkaen, A. toteaa, että brittiläinen monikansallinen Thor Chemicals Ltd. on vienyt satoja tonneja elohopeapitoista ongelmajätettä EU-maista (Yhdistynyt kuningaskunta, Espanja ja Italia) Etelä-Afrikassa sijaitsevaan Cato Ridgen laitokseensa «kierrätystä» varten väittäen toimintaa ympäristöystävälliseksi jätehuolloksi, B. toteaa, että huolimatta väitteistä, joiden mukaan elohopea käsiteltäisiin, suurin osa jätteestä yksinkertaisesti varastoitiin, samalla kun yritettiin pitää käynnissä erittäin vaarallista jätteenpolttolaitosta, joka on synnyttänyt Etelä-Afrikan virkamiesten ja suuren yleisön käsiteltäväksi 5000 tonnia ongelmajätettä, eli 10 000 tynnyriä vaarallista elohopeajätettä, 2500 tonnin suuruisen lietealtaan ja jätteenpolttolaitoksen tuottamia vaarallisia tuhkakasoja, C. on järkyttynyt uutisista, joiden mukaan yli 20 etelä-afrikkalaista Thor Chemicalsin työntekijää on menehtynyt tai vammautunut elohopeamyrkytyksen vuoksi; Greenpeace on luokitellut tapauksen pahimmaksi tähän asti paljastuneista jätekauppatapauksista, sillä mikään muu järjestön tutkimista tapauksista ei ole osoittanut «vastaavaa taloudellisesti riippuvaisen, alikoulutetun työvoiman riistoa», D. on huolestunut Thor Chemicalsin laitoksen ympäristön - maaperän, vesistön ja luonnon - kroonisesta elohopeamyrkytyksestä, sillä veden ja sedimentin myrkkypitoisuudet ovat yli 1000-kertaisia WHO:n juomavesistandardiin nähden, E. ottaa huomioon, että Natalin oikeuskansleri syytti Thoria ja kolmea johtavaa hallintovirkamiestä törkeästä kuolemantuottamuksesta ja 42 muusta rikoksesta ja että syytteistä jouduttiin myöhemmin luopumaan, kun Thor myönsi syyllistyneensä terveys- ja turvallisuusmääräysten rikkomiseen ja olevansa vastuussa kahden työntekijän kuolemasta, F. ottaa huomioon, että Thor Chemicalsin ongelmajätteenpolttolaitos oli Etelä- Afrikan ensimmäinen ja ainut laitos, joka jouduttiin sulkemaan huomattavien ongelmien vuoksi; 1. Panee tyytyväisenä merkille presidentti Mandelan aloitteen puolueettoman tutkimuskomitean perustamisesta, joka käsittelisi Thor Chemicalsin tapausta; 2. Kehottaa jäsenvaltioita, erityisesti Yhdistyneen kuningaskunnan, Italian ja Espanjan hallituksia, ryhtymään toimenpiteisiin Thor Chemicalsin laitokseen Etelä-Afrikkaan viedyn ongelmajätteen palauttamiseksi takaisin alkuperämaahan (Yhdistynyt kuningaskunta, Thor Chemicals: 470 tonnia, Italia, Ausimont: 57 tonnia ja Espanja, Gomensaro: 10 tonnia) ja kehottaa komissiota tukemaan tätä kaikin mahdollisin tavoin; 3. Kehottaa Etelä-Afrikan hallitusta harkitsemaan 39 artiklan sisällyttämistä suunniteltuun pöytäkirjaan, joka koskee Etelä-Afrikan liittymistä Lomén sopimukseen; 4. Kehottaa jäsenvaltioita, Euroopan komissiota ja Etelä-Afrikan hallitusta kunnioittamaan syyskuussa 1995 tehtyä päätöstä Baselin yleissopimuksen tarkistamisesta ja rohkaisemaan Baselin sopimuksen sopimuspuolia tekemään aikaisempaa rajoittavammasta EU:n vaarallisten jätteiden luettelosta täytäntöönpanon perustan; 5. Kehottaa komissiota ja jäsenvaltioita tutkimaan kaikki mahdollisuudet siirtää Etelä-Afrikkaan sen tarvitsema teknologia, jotta maa selviytyisi nykyisestä ongelmajätekriisistään; 6. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Etelä-Afrikan hallitukselle sekä Bamakon ja Baselin yleissopimusten sihteeristöille.